സവര്ക്കര് ഫാന്സ് അസോസിയേഷന്കാരുടെ ജല്പനങ്ങള്ക്കു മറുപടിയില്ല: സ്പീക്കര് തിരുവനന്തപുരം: ഭഗത് സിംഗിനെ അവഗണിച്ച സവര്ക്കര് ഫാന്സ് അസോസിയേഷന്കാരുടെ ജല്പനങ്ങള്ക്കൊന്നും ചെവി കൊടുക്കാന് ഒട്ടും ഉദ്ദേശിക്കുന്നില്ലെന്നു സ്പീക്കര് എം.ബി. രാജേഷ്. ഇപ്പോള് കോലാഹലമുണ്ടാക്കുന്നവര്ക്ക് എന്നു മുതലാണ് ഭഗത് സിംഗിനോട് ആദരവ് തോന്നിത്തുടങ്ങിയതെന്നും സ്പീക്കര് ചോദിച്ചു. ഭഗത്സിംഗിനെയും വാരിയംകുന്നത്ത് കുഞ്ഞഹമ്മദ് ഹാജിയെയും താരതമ്യപ്പെടുത്തി സ്പീക്കര് എം.ബി. രാജേഷ് നടത്തിയ പരാമര്ശങ്ങള്ക്കെതിരേ ബിജെപി നേതൃത്വം രംഗത്തെത്തിയിരുന്നു. വാരിയംകുന്ന് കുഞ്ഞഹമ്മദ് ഹാജിയുമായി താരതമ്യം നടത്തിയതിലൂടെ ഭഗത്സിംഗിനെ സ്പീക്കര് അപമാനിച്ചു എന്നായിരുന്നു ബിജെപിയുടെ വിമര്ശനം. ഇതിനുള്ള മറുപടിയായി പുറത്തിറക്കിയ കുറിപ്പിലാണ് രാജേഷ് ബിജെപിക്കെതിരേ വിമര്ശനമുയര്ത്തിയത്. ചണ്ഡിഗഡ് വിമാനത്താവളത്തിന് അനശ്വര രക്തസാക്ഷിയായ ഭഗത് സിംഗിന്റെ പേര് നല്കണമെന്നു 2017 മാര്ച്ച് 23 നു താന് പാര്ലമെന്റില് ആവശ്യപ്പെട്ടിരുന്നു. പഞ്ചാബില് നിന്നുള്ള എംപിമാര് ഒറ്റക്കെട്ടായും മറ്റു സംസ്ഥാനങ്ങളില് നിന്നുള്ള വിവിധ പാര്ട്ടികളില് പെട്ട നിരവധി അംഗങ്ങളും അതിനെ പിന്തുണച്ചു. ഒരു പാര്ട്ടിയിലെ അംഗങ്ങള് മാത്രം മൗനം പാലിച്ചു. ഒട്ടും അര്ഹനല്ലാത്ത, സ്വാതന്ത്ര്യസമരത്തില് ഒരു പങ്കുമില്ലാത്ത ഒരാളുടെ പേര് ചണ്ഡിഗഡ് വിമാനത്താവളത്തിന് കൊടുക്കാന് കേന്ദ്ര സര്ക്കാര് ആലോചിക്കുന്നുവെന്ന പത്രവാര്ത്തയുടെ അടിസ്ഥാനത്തിലാണ് ഭഗത് സിംഗിന്റെ പേരാണ് കൊടുക്കേണ്ടതെന്ന ആവശ്യം താന് ഉന്നയിച്ചത്. ആ ആവശ്യം കേന്ദ്ര സര്ക്കാര് അന്നു ചെവിക്കൊണ്ടില്ല. ഇപ്പോഴും ചണ്ഡിഗഡ് വിമാനത്താവളത്തിന് ഭഗത് സിംഗിന്റെ പേര് നല്കിയതായി തന്റെ അറിവിലില്ല. ഭഗത് സിംഗിന്റെ ജന്മനാട്ടിലെ വിമാനത്താവളത്തിന് അദ്ദേഹത്തിന്റെ പേരു നല്കണമെന്ന നാലു വര്ഷം പഴക്കമുള്ള തന്റെ ആവശ്യം ഇപ്പോഴെങ്കിലും നിറവേറ്റുമോ എന്നു സ്പീക്കര് ചോദിച്ചു.